**Unde în turn**

*Ioan Silvan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Unde în turn

La ora unu, noaptea, în turnul catedralei

un înger spintecă secundele-ntr-un cântec,

cupola pare un gigantic pântec

sub sunetul ce din priviri măsoară...

la ora aceasta clopotul visează

cu păr bălai, un înger atârnând

de frânghia ce nodu-și desfășoară...

eterna curgere a unui tremurând,

atunci, se vede-ncet lovit de limba

rotită-n gâtu-i sferic de oțel,

cum cad de-acord secundele cu el

în trecerea ce lin mă împresoară...

la ora unu, noaptea, atât, mă-nchin

secundelor care prin mine trec,

misterelor care spre mine vin,

la ora unu noaptea vă petrec

spre urbea prototipului divin.